યુ.એસ. અને કૅનેડાની સરહદ પર આવેલા પાંચ વિશાળ સરોવર પૈકીનું એક સરોવર. ભૌગોલિક સ્થાન : 44-30 ઉત્તર અક્ષાંશ અને 82-30 પશ્ચિમ રેખાંશ. ઉત્તરની ખાડી અને જ્યૉર્જિયન અખાત સહિત અંદાજે 59,699 ચો. કિ.મી.નો વ્યાપ ધરાવતા આ સરોવરની લંબાઈ 332 કિ.મી. અને મહત્તમ પહોળાઈ 295 કિ.મી. તથા મહત્તમ ઊંડાઈ 229 મીટર જેટલી છે. ઈરા અને મિશિગન સરોવરોની વચ્ચે આવેલા હ્યુરોન સરોવરની મધ્યમાંથી યુ.એસ.-કેનેડાની સરહદ પસાર થાય છે. તેનો સ્ત્રાવવિસ્તાર 1,33,902 ચો. કિ.મી. જેટલો છે. તે સમુદ્રસપાટીથી 176 મીટરની ઊંચાઈ ધરાવે છે. જૂના વખતમાં અહીં વસતા ‘હ્યુરોન’ નામના ઈન્ડિયનો પરથી તેને નામ અપાયેલું છે. વિશાળતાની દષ્ટિએ તે બીજા ક્રમે આવે છે.